انس الوجود عليوه

**أنس الوجود عليوة** ، مؤلفه قصصيه مصريه و عضوه فى اتحاد الكتاب ، اعلنت فى صفحتها على الفيس بوك عن رغبتها فى الترشيح لمنصب رياسة مصر كأول ست و كحق مشروع لأى مصرى رغم انها مش متوقعه انها تكسب.

جورنال " البيان " الاماراتى نشر الموضوع و قال ان أنس الوجود كتبت فى الفيس بوك : " إيمانا منا بحق المرأة، وهى نصف المجتمع، و إيمانا بالمساواة بين الذكر والأنثى وحقها فيما مضى وما سيأتى وانطلاقا من نصوص الدستور التى لا تمنع حق المرأة فى الترشيح لمنصب الرئاسة.. قررت ترشيح نفسى لمنصب رئيس الجمهورية ".

وقالت أنس الوجود انها بتتوقع نجاح الست لو اتفتح ليها الباب لدخول تجربه زى دى بغض النظر عن نجاحها او فشلها.

و كتبت " البيان " ان أنس الوجود لسه ماعملتش برنامجها الانتخابى لكن عندها رؤيه مبدئيه لخطتها و هى اصلاح المواطن المصرى و احترام ادميته و الاهتمام بالمعاقين.
 
أنس الوجود عندها 42 سنه و متجوزه وعندها تلت بنات و ولد ، و هى كاتبه قصصيه و عضو فى اتحاد الكتاب، و كانت اخر مجموعه قصصيه ليها بعنوان " كلمات ممطرة " عن المهمشين فى المجتمع المصرى اللى فجروا ثورة 25 يناير.

فى 8 مارس 2011 عملت المنظمات المطالبه بحقوق الستات مظاهره فى ميدان التحرير شارك فيها عدد ما يزيدش عن 1000 واحده و واحد بس و اتعرضوا لشتايم و ده بيعكس حال سكان مصر الثقافى و الاجتماعى الحالى اللى بتأكده تعليقات القراء على خبر ان واحده ست ممكن تترشح لمنصب رياسة مصر ، و بتوضح النظره الدونيه اللى بيبص بيها ساكن مصر 2011 للست.

**تعليقات على الخبر من اليوم السابع 10 مارس 2011:**

- مصر ااااااااوى لحد الموت : اهو ده الى ناقص ان ست تحكمنا دانا ادفن نفسى بالحياه احسن.

- ما أفلح قوم ولوا امورهم ست" : اسكت يا لسانى اسكت يا كى بوردى , هطلع محترم ومش هشتم احسن.

- ما اعتقد انه ينفع :السلام عليكم مدام أنس الوجود لا اعتقد ان فكرتك صحيحة مع احترامى لفكرتك لأن المرأة صاحبة قلب رقيق لا تصلح لمثل دى المناصب يعنى مثلا العصمة بيد الرجل ان يطلق المرأة ام لا لو بيد المرأة ما ينفعش مش ها تستحمل ممكن مع مشكلة والتانية تطلق زوجها لكن الرجل يصبر ويحكم عقله كذا م ينفعش تكون قاضى محكمة لان المتهم ممكن يكون يستحق 20 سنة عقوبة لجريمة ما مع رقة قلب المرأة ممكن تقول سيبوه.

- هههههههههههههههه : والله زمن العجائب اختشى على نفسك عايزة تحكمى مجتمع شرقى والله حاجة تضحك.

- هى انس الوجود بتعرف تعمل بصارة : ياريت احسن انا نفسى فيها اوى ويسلام لو محشى ورق عنب الله ساعتها نفكر ننتخبك.

- رد : لعن الله قوم حكمتهم ست.

- لاللفساد : لا يعقل ان يكون حكام بلد امراءة مهما تكن الحرية اللى ترينها ف مش ممكن للمراة لا تقدر ان تحكم نفسها بان تحكم شعبا باكلمة .. ومش يصح ان امرءة ناضجة وفاهمة الحياة تقول كدة وبلاش استفزاز فى الناس اكتر من كدة شوفى اهل بيتك احسن من التهريج بمستقبل شعب باكلمة خسارة عليكى يا مصر لو حكمتك امراة ههههههههههههههه

- الف مبروك : يعنى الرجالة خلصت علشان ننتخبك يالولو دى الوقتى روحى اعمليك حلة محشى.

- يا ام العيال : ربى العيال.

- اخر مكاسب الثورة : هههههههههههههههههههههههههه اخر مكاسب الثورة المباركة.

- وماله : اهلا و سهلا بيكى فى برنامج طبق اليوم يلا على البركه عشان تكمل

- مبارك يسرقنا احسن : مفيش فايده......البلد بدل ما تتقدم هتتأخر
يعنى من سئ الى اسوء. ربنا يرحمنا..ويرحم مصر. اللهم ولى امورنا خيارنا ولا تولى امورنا شرارونا...اللهم امين

- لعنة اللة : لعن اللة قوم قادتهم امراة من قلة الرجالة.

+ هى دى مصر يا عبلة : هى دى فعلا مصر مهما حاولنا نفكر ونتقدم برضه الفكر المتخلف فينا.

+ تعليقات الجاهليه : اغلب التعليقات تدل على اننا عدنا لعصور الجاهليه لو طال المعلقين المراه لؤادوها...

+ المرأة اللى نستهين بيها : للأسف التعليقات مخزية لكاتبيها وتوضح ان مستوى المعلقين تافه فيا من تريد دفن تفسك بالحياه و آ خر يطالب لسانه والكى بورد بالصمت وانه لن يشتم..... الا تعلم ان المرأة هى امك واختك وابنتك الا تعلموا ان المرأة مكرمة من الله الم تقرأوا شعر شوقى عن الام المرأة وصلاح الامة من صلاحها؟ يؤسفنى انكم جهله لا تفقهون ما ترددونه كأنكم ببغاوات. ان منصب رئيس الجمهورية اصبح بعد الثورة وظيفة وتكليف بإدارة موارد الوطن فمن يجد فى نفسه المقدرة فليتفضل ويشرح لنا برنامجه لأننا سنحاسبه فى حالة فوزه ان اخفق او نجح.

+ مصر 1951 - 2011 : من يومين حصلت فى ميدان التحرير مظاهره لمؤيدى حقوق المرأه شارك فيها 1000 ست و راجل بس من مجموع الشعب المصرى اللى تعداده اكتر من 80 مليون و اتشتموا فى الميدان ! فى سنة 1951 قادت المصريه المناضله دريه شفيق جيش من الستات اقتحمت بيهم البرلمان عشان تطالب بحقوق الست المصريه.

## لينكات برانيه و مصادر
* سيدة مصرية تعلن رغبتها فى الترشح للرئاسة .. و تعليقات سكان مصر 2011... 
* مقاله و فيديو عن مظاهره ستات مصر فى ميدان التحرير فى 8 مارس 2011 ... 
انها احدى الستات الشجاعه اللى خاضت تجربه اولى من نوعها لتشجع باقى الستات انهن لسن اقل من الرجال فى شئ ممى شجع المراه المصريه و كان ليها دورا عظيما فى الثوره وتابعتها

تصنيف:حقوق الستات
تصنيف:ثورة مصر 2011